《舫斋》
宋代·王孝严

我本湖漘一漫郎，生来住处波茫茫。
时寻画舸破烟水，菰蒲满路荷花香。
一川窈窕诧红蓼，两岸芦苇明秋霜。
船头鸥鸟日来往，溪上风月相迎将。
一行作吏便相失，合眼灵运春池塘。
纷纷雁鹜实可厌，纸尾姓字随低昂。
簿书终是俗人甚，江湖到了难相忘。
公余赖有数椽在，疏棂两行如船装。
不知风波世路险，稳著万斛随风樯。
人生短篷何日近，向来苕霅今括苍。
江山转柁千万里，故人两地遥相望。
谁能为我幻竹叶，顷刻泛宅归沧浪。
只凭平生气湖海，随所寓处为艅艎。
夜寒满载明月窗，北风打头人不忙。
动来况自不如静，悔吝不到虚舟傍。
胸襟五湖与三江，是中莫测谁望洋。
直须唤取李郭辈，相与共泛无何乡。

作者简介：王孝严，字行先（《齐东野语》卷二○），湖州（今属浙江）人。孝宗乾道八年（一一七二）进士（《嘉泰吴兴志》一七）。淳熙间为处州推官（清光绪《处州府志》卷一三）。今录诗二首。